# Ankürai Baszileiosz

### A Wikipédiából, a szabad lexikonból.

Ankürai Baszileiosz (? - 364?) ókeresztény író

Markellosz utóda volt az ankürai püspöki székben. eredetileg orvos volt, püspökké választása után minden erejével az addigra több pártra szakadó ariánus tábor egységének megőrzésén és helyreállításán dolgozott. Megpróbálta kiiktatni a szélsőséges ariánusok befolyását az egyházi életből, akik azt állították, hogy a Fiú még csak nem is hasonlatos az Atyához (anomoianusok]]. Baszileiosz párthívei azt a nézetet képviselték, hogy a Fiú lényegében hasonló az Atyához (homoiúsziánusok). A 360-ban tartott konstantinápolyi zsinaton Akakiosz elérte, hogy megfosszák püspökségétől, a császár pedig Illíriába száműzte, ott is halt meg. Egyetlen írása maradt fenn, amelyet Laodikeiai Georgiosszal közösen írtak: „Emlékeztető a Szentháromságtanra". Lehetséges, hogy a Nagy Szent Vazul művei közt található „Szüzességről" című traktátusnak is ő a szerzője.

Baszileiosz korában komoly tekintélynek örvendett. Sirmiumban meggyőzte I. Constantiust arról, hogy a „hasonló lényegű" (homoiúsziosz) az egyetlen elfogadható, helyes formula, amelynek segítségével helyreállítható az egyház egysége Keleten, azonban csak ideiglenesen sikerülte ezzel háttérbe szorítania a mursai ariánus püspök, Valens befolyását. Ő alig néhány hónappal korábban könyvelhette el egyik legnagyobb sikerének az öreg cordobai püspök, Hosius eltávolítását, aki a nikaiai hitvallás egyik elszánt védője volt. Baszileiosz után Valens is előállt javaslataival: kifejtette a császárnak, hogy csak olyan hitvallás jöhet számításba, amelyben sem az „egylényegű", sem a „hasonló lényegű" kifejezések sem szerepelnek, mivel egyik sem bibliai eredetű kifejezés. Véleménye szerint ezek csak megzavarják a hívőket, a püspökök közt pedig viszály forrásai. Csaknem megnyerte a császárt, azonban az általa javasolt hitvallási szöveghez nem sikerült elnyernie Liberius pápa támogatását, aki viszont minden további nélkül aláírta a Baszileosz által javasolt formulát. Ez nagyban emelte Baszileiosz tekintélyét Constantius szemében, aki -Liberius pápa kérésére- 358-ban visszaengedte Rómába. Valens és Baszileiosz csaknem egy éven át versengtek a császár kegyeiért. Valens nem volt hajlandó többet elfogadni, mint hogy a Fiú hasonló az Atyához (homoiosz), Baszileiosz viszont úgy látta, hogy Valens olyan formulát javasol, amely túl általános, és utat nyit a szélsőséges ariánusok előtt, ezért kitartott amellett, hogy egy majdan megszövegezendő hitvallásnak ki kell mondania az Atya és Fiú lényegi hasonlóságát.

## [szerkesztés] Források

Vanyó László: Ókeresztény írók lexikona (Budapest, 2004)

A lap eredeti címe "http://hu.wikipedia.org../../../a/n/k/Ank%C3%BCrai_Baszileiosz_8d5f.html"

Kategória: Ókeresztény írók

##### Views

- Szócikk
- Vitalap
- Aktuális változat

##### Keresés